b'\n_START_ARTICLE_\nTurku Trojans\n_START_SECTION_\nHistoria\n_START_PARAGRAPH_\nTurku Trojans eli virallisemmin Turun Amerikkalainen Jalkapallo ry perustettiin 24. helmikuuta vuonna 1982. Perustajaj\xc3\xa4senin\xc3\xa4 oli kaksikymment\xc3\xa4 urheilijaa. Jo perustamisvuoden maaliskuussa seura liittyi Suomen Amerikkalaisen Jalkapallon Liittoon. Kolmantena kautenaan Trojans ylsi Vaahteraliigan loppuotteluun. Vaahteramalja V:ssa vastustajana oli helsinkil\xc3\xa4inen East City Giants, joka vei mestaruuden tuloksella 45-7. Kaksi seuraavaa kautta sujuivat Trojansilta heikommin, mutta vuonna 1987 joukkue oli j\xc3\xa4lleen loppuottelussa. V\xc3\xa4lier\xc3\xa4ss\xc3\xa4 se voitti FT Scotchin 28-7 ja Vaahteramalja VIII:ssa sit\xc3\xa4 vastassa oli Helsinki Roosters. Ottelu p\xc3\xa4\xc3\xa4ttyi Roostersin voittoon 14-7.\n_START_SECTION_\nMestaruuskausi 2003\n_START_PARAGRAPH_\nTalvella 2003 Trojans panosti aikaisempaa enemm\xc3\xa4n joukkueen valmennukseen. Vanhoista kokeneista pelaajista koottiin eri pelipaikoille omat erikoisvalmentajat ja huomiota kiinnitettiin my\xc3\xb6s lihashuoltoon ja juoksunopeuteen. Ulkomaalaisvahvistuksiksi Trojans onnistui saamaan erinomaiset pelimiehet, pelinrakentaja Clinton Pattersonin ja tukimies Marlon Grierin. Moni asia loksahti kes\xc3\xa4n aikana paikoilleen ja Vaahteramalja XXIV lunasti lopulta yli 20 vuoden turkulaisodotukset. Trojans vei mestaruuden voittamalla arkkivihollisensa Helsinki Roostersin numeroin 21-16.\n_START_SECTION_\nJunioritoiminta\n_START_PARAGRAPH_\nTrojansilla on Vaahteraliigajoukkueen lis\xc3\xa4ksi my\xc3\xb6s juniorijoukkueita. Trojanssilla on joukkueet B-junioreissa (alle 19-vuotiaat) ja C-junioreissa (alle 17-vuotiaat). N\xc3\xa4iden lis\xc3\xa4ksi alle 15-vuotiaille on D-juniorijoukkue ja alle 13-vuotiaille E-juniorijoukkue, alle 11-vuotiaille F-juniorijoukkue ja alle 9-vuotiaille G-juniorijoukkue, joissa pelataan kevennetyill\xc3\xa4 s\xc3\xa4\xc3\xa4nn\xc3\xb6ill\xc3\xa4. _NEWLINE_Vuosina 2008 ja 2009 Trojansin A-juniorit voittivat suomenmestaruuden. T\xc3\xa4ll\xc3\xa4 hetkell\xc3\xa4 seuralla ei ole joukkuetta A-junioreissa.'